བཻ་རོ་ཙ་ན།ལྡན་མ་རྩེ་མང༌།ཁ་ཆེ་ཨ་ནན་ཏ་སྟེ་ལོ་ཙཱ་བ་རྒན་གསུམ།གཉགས་ཛྙ་ན་ཀུ་མ་ར།འཁོན་ཀླུའི་དབང་པོ།རྨ་རིན་ཆེན་མཆོག་སྟེ་བར་པ་གསུམ།ཀ་བ་དཔལ་བརྩེགས།ཅོག་རོ་ཀླུའི་རྒྱལ་མཚན།ཞང་ཡེ་ཤེས་སྡེ་སྟེ་གཞོན་གསུམ་བཅས་དགུ་དང༌།ཕྱིས་སུ་བརྒྱ་ཕྲག་ལྷག་བྱུང་ཞིང༌།གཞན་ཡང་སློབ་དཔོན་ཀ་མ་ལ་ཤི་ལ་སོགས་པཎྜི་ཏ་མང་པོ་སྤྱན་དྲངས་ནས་རྒྱ་གར་སོགས་ནས་ནང་དོན་རིག་པ་སོགས་མང་པོ་བསྒྱུར་བས་དམ་པའི་ཆོས་སོགས་རིག་པའི་གནས་དར་ཞིང་རྒྱས་སྟབས་ཆབ་སྲིད་དང་དཔལ་འབྱོར་ཡང་སྔར་ལས་ལྷག་པར་དར་ཏེ་མཐའ་བཞི་དབང་དུ་འདུས་ཚུལ་སོགས་དེབ་ཐེར་རྣམས་སུ་གསལ།བཀའ་གཙིགས་ཀྱི་ཡི་གེ་དང་ཁྲིམས་ཡིག་སོགས་མང་པོ་བཟོས།བློན་ཆེན་མགོས་རྒན་གྱི་བུ་མགོས་ཁྲི་བཟང་ཡབ་ལྷག་གིས།སྔར་ཞལ་ལྕེ་གསོས་ཐང་སྟོང་ཐང་དུ་བཅད་པ་མེད་པ་ལ་ཁྲིམས་སུ་བཅད་ནས་ཁྲིམས་ཡིག་ཆེན་མོ་བཟོས་པས་བློན་པོ་ཕྱི་མ་རྣམས་ལའང་དྲིན་ཆེ་བས།བོད་ཕྲུག་མཛངས་པའི་མི་བདུན་གྱི་དྲུག་པར་འདྲེན་ནོ།།བློན་སྟག་བཙན་གདོང་གཟིགས་གཉེར་གྱི་བུ།གཉེར་སྟག་བཙན་གདོང་གཟིགས་ཀྱིས་ཀྱང༌།འབངས་མི་ཁྱིམ་རེ་ལ་རྟ་གླང་མཛོ་གཡག་སོགས་བགོས་ནས།རྩྭ་སྔོན་དགུན་དུས་སུ་བསྐམ་པ་སོགས་ཀྱི་ལག་རྗེས་བཞག་པས།བོད་ཕྲུག་མཛངས་པའི་མི་བདུན་པ་ཟེར་རོ།།